Gautengse burgemeester in VBS-skandaal nog nie afgedankVBS Mutual Bank Die ANC het nog geen aanduiding gegee dat hulle Maphefo Mogale-Letsie, burgemeester van Merafong in Gauteng, gaan afdank nie. Dit ten spyte van aanbevelings deur die ANC se provinsiale integriteitskommissie nadat haar betrokkenheid by onwettige inbetalings van R50 miljoen by die VBS Mutual Bank aan die lig gekom het. Daarom het die DA in Gauteng ’n mosie van wantroue teen Maphefo Mogale-Letsie ingedien. Luidens ŉ verklaring deur die DA is hulle geskok om te verneem dat die ANC nog nie Mogale-Letsie as burgemeester afgedank het nie. “Die feit dat die ANC teen die aanbevelings van hul eie kommissie gaan, dui daarop dat hulle diegene wat by onwettige aktiwiteite betrokke is, beskerm,” lui die verklaring. Maroela Media het vroeër berig sowat R1,894 miljard is oor ŉ tydperk van drie jaar van die VBS Mutual Bank geplunder deur VBS-hooggeplaastes en instellings. Die geld wat geplunder is, sluit in kliënte se spaargeld en miljoene wat deur munisipaliteite gedeponeer is. Merafong het vanaf 2011 minstens sewe waarnemende of permanente munisipale bestuurders gehad wat ’n aandeel in die haglike finansiële toestand van die munisipaliteit het, sê die DA. Die DA meen die gebrek aan fiskale bestuur het ’n negatiewe uitwerking op die daaglikse bestuur van die munisipaliteit wat inwoners direk raak. Die mosie van wantroue in die burgemeester gaan so gou moontlik ingedien word.